  Виталий Пронин В. КузнецоваУдмуртиысь Вылӥ судын ӟеч но быгатыса  ужамез понна «За заслуги перед правосудием России» медален та нуналъёсы пусъемын удмурт нылкышно судья, Удмуртиысь дано юрист Валентина Кузнецова.- Валентина Владимировна, берло дыре нылкышноосты ӵемысь адӟыны луэ судьяысь. Ужзы капчиязгес яке дӥсьтонзы будӥз-а?- Ёросъёсысь миръясь судьяос пӧлысь, зэмен ик, 65 процентэз - нылкышноос. Кылсярысь, 18-тӥ январе комиссия быръёз Ижысь Ленин ёросысь судэ судья. 8 кандидат пӧлын 1 гинэ пиосмурт. Судьяослэн шоро-куспо арлыдзы туннэ 35 арес котырын возиське.Мон ӧй верасал, судьялэн ужез капчи шуыса. 1 миръясь судья вылэ ар ӵоже усе 6 сюрс граждан ужез эскерон, 1 сюрс уж герӟаськемын административной кыл кутонэн, сюэз - уголовной. Пиосмурт лыдъя: ӝӧк сьӧрысьтыз султатэк, муртлэсь йыр висёнзэ малпаса гинэ улэм понна судьяослы ӧжыт тыро. Собыдӟа уждунэз воргорон мукет азьын капчиенгес шедьтыны быгатэ. Солы семьязэ сюдоно ук. Нош нылкышнолы со коньдон но туж шумпотымон ни. Аслыз шуэ: мукет азьын сомында нокызьы но уз тыре, соин ик пиньме куртчо но чидало.- Вылӥ судысь судьялы тросгес пӧсекъяно луэ, дыр - со тужгес секыт ужъёсты эскере. Нош тӥ татын 1998-тӥ арысен тыршиськоды ни. Судын огъя стажды воксё но 40 ар ни. Тӥляд синмыныды учкыса, адямиос улэмъязы небытгес луо-а?- Азьвыл аръёсы кинэ ке виё ке, быдэс республика понна со ЧП вал ни. Ар куспын йыр быдтон учыръёс 10-11 люкаськылӥзы. Кылем арез учконо ке, Вылћ суд гинэ эскериз тужгес юзырес 14 адями виён учырез. Но пусъеме потэ мукетсэ: туала арын туж трос луизы пичиосты сантэман учыръёс. Вылӥ судын учкемын 13 сыӵе тужгес кышкытъёсыз ужъёс. Эшшо 8-эзъя приговор гожтэмын эриктэманы вырон пумысен. 290 учыр герӟаськемын кузьмаськонэн (взяткаен).Ваньзэ тае лыдэ басьтоно ке, адямиос небытгес луизы шуэме воксё но уг поты.  Ачим но чурытгес луи ни кадь, шоразы учкыса, ужъёссэс эскерыса. Ма, юн кариськытэк луэ но меда та ужын? Малпаськод: кинэ ке виись я сантэмась мурт туж-туж бадӟым кайгу вайиз ук. Судья уг быгаты шуыны: Инмар - кунян ӧвӧл, пунэмзэ берыктоз ай.Зэм, быдэ вуымтэослэсь йыружъёссэс эскерыкум, сюлэмы вандӥське ик: таосыд воксё ежесь ай, нош макем вожомемын ни! Валаськод: пытсэт сьӧрын пукыса, эшшо но лекомозы.- Кечат-вамат корт сьӧры келямъёс пӧлын каргаськисьёсыз но сюрыло, луоз?- Ярано коть, ӵыжы-выжыосты, кыдёкысь тодмоосты гинэ но мынам правое ӧвӧл судъяны. Со ласянь ёросысь судьялы туж секыт, дыр - отын ваньзы ог-огзэс тодо. Судьяослэн юртъеразы тыл понон учыръёс сярысь но кылӥськылэ. Шорам каргаськыса лек кесяськыло ик.Тодам лыктэ огез учыр. Пичи Пурга ёросысь пиосмурт юлтошсэ жугем. 4 арлы тюрьмае пуктон сярысь приговор ялэме бере со мыным шуиз: мон весь уг пукы. Бератаз анаез но дорам вуылӥз: пиелэсь улонзэ быдтэмед понна умой улонэз медад адӟы, пе. Но сыӵе лекъяськемез сюлэмам басьтытэк турттӥ.Зэм, нылпиосме чакласькыны косылӥ ик. Картэ но Пичи Пурга ёросысь Брангуртысь. Нылы татчы песянаез доры бертатэк  ӧз улы, дискотекае но поталляз. Таин сэрен но дыдыме ӵемысь визьмалляй: сопалан вань тюрьмаысь потэм воргорон. Нылыным соос ваче кымыс но вуылӥллям.Нылы огпол шуиз: анай, эн курда, со воргоронлэн пиосмурт тусыз ик ӧвӧл, нокин солэсь уг кышка.Ма, нылы табере ачиз но судья ни. Та уж секыт шуыса вералляй, ас синмыныз сое адӟиз ке но, мынам сюресэ кузя мыноно кариськиз. Пие - юрист.Нялтас вераса, тюрьмаысь потэмъёс отӥяз монэ утчаны выро ик. Куд-огез шедьтэ но. Огпол кабинетам огнам пукисько. Юрттӥсе потэмын. Ӧсэ йыгаськись луиз. Воргорон пыриз но вӧзам чик юаськытэк пуксиз. Фамилизэ шараяз. Нош мон нимтулъёсты йырам возьыны уг турттӥськы.Йыружъёс син азьысь ноку уг кошко, куддыр уйвӧтын но соосты адӟоно, нош нимъёс ӵушисько. Воргорон но валаз, лэся, фамилиез мыным номыр но ӧз вера шуыса. Соин ик ивортӥз ку но ма понна пуктэмзэс. Лыктӥ, пе, вераны, эрике потӥ шуыса. Табере, пе, чакласькы. Но со, уть, Инмаре, син азям ӧз адӟиськылы ни.Зэм, шорам ожалскылэмзы но вань. 1999-тӥ ар. Адямиез виён соку, ыжез вандон кадь, капчиен сётскылӥз куд-огезлы. Авторитет шуонъёс понна закон - закон кадь ӧй вал. Озьы Ижысь огаз квартираын, 2 пичиесь нылпиосыз азьын курадӟытыса виизы анайзэс. Йыр вандӥсьёслэн ымныръёссы ворсамын вылэм. Тэшкылиос соослэсь куараоссэс, кызьы дӥсяськемзэс тодо на. Но со тодметъёсъя гинэ капчи ӧй вал убиръёсты шедьтыны. Ужез кема сэрттыны-пертчыны выримы.Нырысь малпаськомы вал: кышномуртэ быдтӥзы лушкаськемзы бере. Бӧрысь шараяськиз: наркотикен герӟаськемын вылэм. Ма, йыр вандӥсьёслэн эшшо 2 кырсь ужзы кыре потӥз на.Ӵапак та ужез эскерыку, монэ курдатыны ӧдъязы. Ӝыт. Дорам жадьыса бертӥсько.    Подъездын тыл ӝуатымтэ на. Ӧс дорозям ӧй вуы - мышласянь кырмиськизы чыртыысьтым зарни жильые борды. Кекатыны кутскизы. Шонаськисько. Ымнырысьтыз масказэ ишкалтыны вырисько. Басма юдэссэ кырми ни вал - туссэ возьматэмезлэсь курдаса кадь пегӟиз. Жильыме сьӧраз нуиз. Киросэ дӥсь улам усьыса кылиз. Соку малпай: Инмар утиз монэ. Курдатӥсез ӧм шедьтэ.- Соку уждэс воштон сярысь малпан йырады ӧз чилекты-а?- Кионлэсь кышкаськод ке, нюлэскы эн ветлы, шуо. Огпол но жаляме ӧвӧл, та удысэз бырйи шуыса. Ӝожтӥськеме но ӧвӧл кадь. Ма, семьяосылы уже сярысь номыр но уг вераськы. Малы соосты юнме сюлмаськытод-куалекъятод? Картэлэн тодаз но ӧвӧл, мон понна кышкано шуыса.Вылћ судын ужаны кутскеме берегес огез бадӟым опытэн эше визьнодаз: семья кусыпъёстэ утемед потэ ке, удысад ӟеч азинсконъёс басьтэмед потэ ке, дорысьтыд ӵукна потыкуд, дор сюлмаськонъёстэ ӧс сьӧрад тунгонаса кельты, ӝыт ужысь кошкыкуд, уж сярысь малпанъёстэ кабинетад пытса. Озьы улыны, зэмен ик, каньылгес.Нош картэ мынам - огшоры воргорон, быдэс даурзэ ужамын электрогазосварщикын.   Али пенсиын. Но солы тэк пукыны маза ӧвӧл. Ачим машина рулез бергатыны уг быгатӥськы бере, со монэ уже нуэ но вае. Ми али Вотка ёросэ улыны выжим. Город квартиралэсь юн жади. Мон ачим Пичи Пурга ёросысь Кечол гуртын вордӥськемын. Зэм, отын 6 аресозь сяна улыны ӧз кылды.Анай-атае городэ кошкизы. Но мыным пыӵаса вуттӥз гуртлэн чеберез. Толалтэ лымы мычиськод, гужем сяськаосты зынъяськод. Удмурт кылын сяна вераськыны но уг быгатӥськы вал. Пересь мемеймы ӟучсэ воксё уг тоды вал уго. Нылпи садэ ветлытэк, ми со вӧзын будӥмы. Со мынам нылыным утиськиз на. Соин ик нылы но городын улыса вылысь чылк-чылк удмурт. Пие тани удмуртэн вераськыны шугъяськегес. Но бадӟым мылкыды вань нуныкайёсме «тау» шуыны ке но дышетыны. Пенсие потӥ ке, дыры трос луоз.Елена Сараматова Теги: Иж Ленинёрос ПичиПурга суд  